Selfoonvideo: Groepverkragtingsklag teen tieners laat vaarArgieffoto Die aanklag teen vyf seuns wat daarvan verdink word dat hulle ŉ verstandelik gestremde meisie om die beurt verkrag en dit op ŉ selfoon afgeneem het, is Woensdag in die Protea-landdroshof teruggetrek. The Star het Donderdag berig die tieners, tussen die ouderdom van 17 en 18, is aanvanklik aangekla van verkragting, seksuele aanranding en die gebruik van ŉ minderjarige om pornografie te vervaardig. Twee ander tieners wat aanvanklik saam met hulle in hegtenis geneem is, is reeds vrygespreek. Die hof het bevind dat daar geen bewyse van verkragting is nie, en alle aanklagte is teen die tieners laat vaar. Hulle is in April 2012 in hegtenis geneem nadat ŉ selfoonvideo, waar hulle seks met ŉ 17-jarige meisie het, soos ŉ veldbrand oor die internet versprei is. William Karam, vir die seuns, het gesê die meisie het sy kliënte uitgelok. “Hulle het op ŉ Sondagmiddag sokker gespeel toe sy hulle genader en aangebied het om seks met hulle te hê vir R2 elk. Sy het basies daarvoor gevra,” het Karam gesê. Volgens Karam het die seuns nie geweet die meisie was verstandelik gestremd nie. – SAPA